
Incident de nul·litat parcial d’actuacions per vulneració de drets lingüístics (art. 231 i 238 i següents LOPJ; art. 14 i 24 CE; art. 10 i2 11 de la LO 5/2024 i art. 142 LEC)



Procediment núm. .............


A LA SECCIÓ ............. DEL TRIBUNAL D’INSTÀNCIA DE ............., PLAÇA ….

................., lletrat/ada, actuant en nom i representació de ................., part demandant en aquest procediment seguit en reclamació de ................. contra ................. (part demandada), compareix davant aquest Tribunal i
MANIFESTA
Que mitjançant aquest escrit interposa incident de nul·litat parcial d’actuacions, a l’empara del que disposen els articles 238 i següents de la Llei orgànica del poder judicial, i en particular del seu article 241, contra la diligència d’ordenació de data ................. i les resolucions posteriors que la confirmen (decret de data ................. i interlocutòria de data .................), per les quals s’imposa a aquesta part l’obligació de traduir al castellà, al seu càrrec, els escrits i documents presentats en llengua catalana.
Aquest incident es fonamenta en l’existència d’una vulneració del dret fonamental a la tutela judicial efectiva (art. 24 CE), en relació amb el dret a utilitzar les llengües oficials sense patir cap perjudici (art. 14 CE).
Així mateix, es fa constar que aquesta vulneració no ha pogut ser reparada a través dels recursos ordinaris interposats en aquest procediment, amb la qual cosa la vulneració ha quedat consolidada després de la resolució del recurs corresponent, sense possibilitat d’interposar-hi en contra recursos ordinaris ni extraordinaris ulteriors.

VULNERACIÓ DE DRET FONAMENTAL
La qüestió plantejada no constitueix una mera discrepància en la interpretació de la legalitat ordinària, sinó que comporta una vulneració directa del dret fonamental a la tutela judicial efectiva, en tant que s’imposa a aquesta part una càrrega processal derivada exclusivament de l’exercici legítim d’un dret reconegut per l’ordenament jurídic.
El nucli del problema radica en la imposició de la traducció a càrrec de la part que ha utilitzat una llengua oficial, la qual cosa transforma l’exercici d’un dret en una font d’obligacions.
En primer lloc, l’article 33 de l’Estatut d’autonomia de Catalunya reconeix el dret de totes les persones a utilitzar el català davant l’Administració de justícia sense que això pugui comportar cap perjudici. En el mateix sentit, l’article 8 de la Llei 1/1998, de política lingüística, disposa que l’ús del català no pot generar desavantatge ni càrrega processal per a qui l’exerceix.
En el mateix sentit, cal citar l’article 231 de la Llei orgànica del poder judicial, que estableix, d’una banda, que els documents presentats en llengua oficial autonòmica tenen plena validesa i eficàcia sense necessitat de traducció i, de l’altra, que en cas que la traducció sigui necessària, aquesta s’ha de disposar/demanar d’ofici sense que es pugui imposar la càrrega de realitzar-la a la part que exerceix el seu dret lingüístic.
Així doncs, l’obligació imposada a aquesta part de traduir íntegrament els escrits i la documentació suposa un perjudici processal directe, incompatible amb aquest marc normatiu.
En segon lloc, l’article 142.4 de la Llei d’enjudiciament civil no estableix en cap cas que la traducció hagi de recaure sobre la part que ha utilitzat una llengua oficial pròpia d’una comunitat, i es limita a preveure aquesta possibilitat quan sigui necessària per garantir la defensa.
En coherència amb el marc normatiu exposat i amb vista a reforçar-lo, l’Acord de la Sala de Govern del Tribunal Superior de Justícia de Catalunya de 4 de setembre de 2007 recorda que la responsabilitat per garantir la plena efectivitat del dret d’opció lingüística recau especialment sobre els lletrats i lletrades de l’Administració de justícia.
Cal afegir, a més, que els articles 10 i 11 de la Llei orgànica 5/2024, del dret de defensa, reconeixen el dret a utilitzar les llengües oficials i disposen que, quan sigui necessari per garantir la defensa, correspon a l’òrgan judicial facilitar els mitjans de traducció.
Per tant, la traducció és una mesura de garantia del dret de defensa, no una càrrega que es pugui imposar a qui exercita un dret lingüístic.
En vista de tota la normativa exposada, la interpretació efectuada en les resolucions impugnades resulta automàtica, no ponderada i no sistemàtica, ja que prescindeix completament de la necessària connexió amb el conjunt de normes estatutàries, orgàniques i autonòmiques que prohibeixen expressament qualsevol perjudici derivat de l’ús del català davant l’Administració de justícia.
Així mateix, invocar la doctrina constitucional sobre la tutela judicial efectiva no resulta aplicable al cas, en tant que aquestes resolucions únicament legitimen l’adopció de mesures per evitar indefensió real, però no la imposició de càrregues processals a la part que exerceix un dret reconegut.
Finalment, la suposada indefensió al·legada per la part demandada no deriva de l’ús del català, sinó de la decisió voluntària d’aquesta part de designar professionals que no dominen la llengua oficial del territori, circumstància que no pot traslladar les seves conseqüències a aquesta part.

ABAST DE LA NUL·LITAT
La vulneració denunciada té l’origen en la diligència d’ordenació de data ................., que imposa per primera vegada l’obligació de traducció a càrrec d’aquesta part. Les resolucions posteriors han confirmat la diligència esmentada, amb la qual cosa s’ha consolidat la lesió del dret fonamental.
Per això, la nul·litat s’ha de declarar des de la resolució en què té origen la vulneració, amb retroacció d’actuacions al moment immediatament anterior en què es va dictar.

Per tot això,	

A LA SECCIÓ ................. DEL TRIBUNAL D’INSTÀNCIA DE ................., PLAÇA ….., SOL·LICITO: Que tingui per presentat aquest incident de nul·litat d’actuacions i, en virtut d’això:
1. Declari la nul·litat parcial de les actuacions des de la diligència d’ordenació de data ................. .
2. Deixi sense efecte l’obligació imposada a aquesta part de traduir al castellà els escrits i els documents presentats en llengua catalana.
3. Resolgui a favor de la retroacció d’actuacions, a fi que la traducció la dugui a terme d’ofici l’Administració de justícia o es realitzi mitjançant els mecanismes institucionals legalment previstos.

.........., ....... de ......... de 20....

